চোট সমস্যা সত্ত্বেও জয় দিয়ে বছর শুরু করতে চায় মোহনবাগান

কলকাতা: ২০২৪ সালের শেষটা হয়েছিল জয় দিয়ে। মোহনবাগান সুপার জায়ান্ট (Mohun Bagan SG) ২০২৫ জয় দিয়ে শুরু করতেও বদ্ধপরিকর। বৃহস্পতিবার যুবভারতী ক্রীড়াঙ্গনে প্রতিপক্ষ হায়দরাবাদ এফসি (Hyderabad FC)। চোট আঘাত আছে, তবু ফুরফুরে মেজাজে, নববর্ষে উৎসবের মেজাজে হোসে মোলিনার (Jose Molina) দল।

আজ গোটা স্টেডিয়াম ভরাতে পারে সবুজ-মেরুন সমর্থককুল। কারণ সঞ্জীব গোয়েঙ্কা আগেই জানিয়ে দিয়েছিলেন, ২ জানুয়ারির খেলায় বিনামূল্যে টিকিট বিলি করা হবে। সারাবছর দলের পাশে থেকেছেন সমর্থকরা, এটা ক্লাবের তরফে নববর্ষের উপহার।

আরও পড়ুন: গ্রেফতারি পরোয়ানায় স্থগিতাদেশ, স্বস্তি উথাপ্পার

এবার আশা যাক দলের কথায়। দিমিত্রি পেত্রাতস (Dimitri Petratos) এখনও সম্পূর্ণ সুস্থ নন। দলের থেকে আলাদা হয়ে শারীরিক কসরত করলেন তিনি। আশিক কুরুনিয়নও তাই। সদ্য বিবাহ-বন্ধনে আবদ্ধ হয়েছেন মনবীর সিং। তিনিও এই ম্যাচে অনিশ্চিত। কার্ড সমস্যায় খেলতে পারবেন না আপুইয়া। তবে একটা সুখবর আছে, দলের সঙ্গে পুরোদমে অনুশীলন করেছেন মিডফিল্ড মায়েস্ত্রো গ্রেগ স্টুয়ার্ট (Greg Stewart)।

হায়দরাবাদের বিরুদ্ধে কীভাবে দল সাজান মোলিনা সেটাই দেখার। প্রতিপক্ষকে একেবারেই ছোট করে দেখছেন না তিনি। ম্যাচের আগের দিন বাগান কোচ জানালেন, “অবশ্যই আমরা লিগ টেবিলের শীর্ষে এবং হায়দরাবাদ নীচে আছে। কিন্তু তার মানে এই নয় যে আমাদের কাজ সহজ হবে। আমাদের কঠিন পরিশ্রম করতে হবে ৯০ মিনিট ধরে ভালো খেলতে হবে।”